Diari Oficial de la Generalitat Valenciana


Sumari del DOGV 9695, del 02-10-2023 (2023/9789)

RESOLUCIÓ d'11 de setembre de 2023, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic de la modificació puntual del PGOU-82, sector residencial Beniver de Benissa, en el terme municipal de Benissa. Expedient 46/8443-JLQ.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9695

Data del DOGV
:   02-10-2023

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2023/9789


Data del document
:   11-09-2023

Organisme emissor


Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * pla d'urbanisme

RESOLUCIÓ d'11 de setembre de 2023, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic de la modificació puntual del PGOU-82, sector residencial Beniver de Benissa, en el terme municipal de Benissa. Expedient 46/4812-EZN. [2023/9789]  
  
De conformitat amb l'article 53.7 del Decret legislatiu 1/2021, de 18 de juny, del Consell d'aprovació del text refós de la Llei d'ordenació del territori, urbanisme i paisatge, el qual estableix la publicació en el Diari Oficial de la Generalitat Valenciana de l'informe ambiental i territorial estratègic, resolc:  
  
Publicar en el Diari Oficial de la Generalitat Valenciana l'informe ambiental i territorial estratègic corresponent a l'expedient 46/8503-BKX Benissa (Alacant).  
«Informe ambiental i territorial estratègic  
Tràmit: Avaluació ambiental de la modificació puntual del PGOU-82 Sector residencial Beniver de Benissa  
Promotor: Ajuntament de Benissa  
Autoritat substantiva: Comissió Territorial d'Urbanisme d'Alacant  
  
Localització: terme municipal de Benissa (Alacant)  
Expedient: 46-2019-EAE  
  
La Comissió d'Avaluació Ambiental, en la sessió del 28 de gener de 2021, va adoptar el següent acord:  
Vista la proposta d'informe ambiental i territorial estratègic de la modificació puntual del PGOU-82 sector residencial Beniver de Benissa, en els termes següents:  
En data 18 d'abril de 2019, entra en el Servei d'Avaluació Ambiental Estratègica una sol·licitud d'inici de l'avaluació ambiental de l'expedient de modificació puntual del Pla general d'ordenació urbana de Benissa (PGOU), en els termes establits en la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP).  
1. Documentació aportada. El Servei Territorial d'Urbanisme d'Alacant, segons el que s'estableix en l'article 50 de la LOTUP, remet al Servei d'Avaluació Ambiental Estratègica la documentació de la modificació puntual del PGOU, consistent en un esborrany de la modificació i un document inicial estratègic (DIE) de data de redacció novembre de 2018; s'adjunta un ofici de l'Ajuntament de Benissa en el qual sol·licita l'inici de l'avaluació ambiental de la modificació.  
2. Model territorial vigent  
2.1. Informació territorial. Benissa és un municipi de la zona costanera del nord de la província d'Alacant, pertany a la comarca de la Marina Alta. Confronta al nord amb els municipis de Senija i Gata de Gorgos, a l'est amb Teulada, al sud-est amb la mar Mediterrània, al sud amb Calp i Altea, i a l'oest amb Xalò i Llíber.  
El terme municipal ocupa una superfície de 70 km² i dista 71 km de la capital provincial. Segons dades de l'INE la població en 2019 és d'11.005 habitants. El nucli urbà de Benissa s'emplaça al costat de la CN-332, fonamentalment al nord d'aquesta; el creixement al sud d'aquest eix es produeix només a partir de 1950, per les dificultats imposades per la topografia de l'àmbit.  
2.2. Planejament vigent. El planejament vigent en el municipi de Benissa és el Pla general d'ordenació urbana, aprovat definitivament per la Comissió Provincial d'Urbanisme el 26 de juliol de 1982 (PGOU-1982).  
El PGOU-1982, actualment vigent en el municipi de Benissa, recobra la vigència a conseqüència de l'anul·lació judicial per la Sentència del Tribunal Suprem (TS) de data 14 d'agost de 2013, del Pla general aprovat definitivament per la Comissió Territorial d'Urbanisme (CTU) el 14 d'abril de 2003 (PGOU-2003), que comptava amb una declaració d'impacte ambiental (DIA) emesa el 15 d'abril de 2002 per la directora general de Planificació i Gestió del Medi, expedient 625/98-AIA.  
La nul·litat no esdevé del contingut o de les determinacions del pla, sinó del fet que unes certes disposicions de la legislació autonòmica valenciana que van regular la tramitació administrativa d'aquest, han sigut considerades pel TS contràries a la legislació estatal aplicable.  
Vist que el document del PGOU-2003 ha de sotmetre's a una nova informació pública en execució de la Sentència del TS, l'Ajuntament, després de consultar la Subdirecció General d'Avaluació Ambiental i Territorial sobre la possible vigència de la DIA emesa en 2002, sotmet la revisió del PGOU-2003 a un nou tràmit ambiental (expedient 57-2014-EAE), mitjançant la realització del procediment d'avaluació ambiental previst en la Llei 9/2006, de 28 d'abril, sobre avaluació dels efectes de determinats plans i programes en el medi ambient.  
  
La Comissió d'Avaluació Ambiental, en data 30 d'abril de 2015, d'acord amb la disposició transitòria primera de la Llei 5/2014 LOTUP, emet el document d'abast (DA) de l'estudi ambiental i territorial estratègic (EATE). El 8 de gener de 2020, en aplicació del règim de caducitat dels documents d'abast (art.51.6 de la LOTUP) es resol l'arxivament de l'expedient 57-2014-EAE.  
En data 31 de juliol de 2020, l'Ajuntament de Benissa sol·licita un nou procediment d'avaluació ambiental i presenta el document inicial estratègic del pla general estructural (PGE) del seu municipi (expedient 57-2020-EAE).  
3. Descripció de la proposta de modificació puntual del PGOU-1982  
  
3.1. Antecedents. S'indica en el DIE que «la modificació puntual proposada té per objecte la regularització de la situació urbanística del sector SU 2 Beniver i de la zona verda El Pla, recuperar l'ordenació urbanística derivada del PGOU-2003, i establir les condicions per a la reintegració al sistema urbà de Benissa, i l'edificació posterior dels solars disponibles, atenent criteris i condicionants ambientals, funcionals i territorials.»  
- Respecte al sector SU 2 Beniver, el PGOU-1982 classificava el sector Beniver en part com a sòl urbanitzable, i en part com a no urbanitzable comú. El PGOU-2003 va classificar la totalitat del sector Beniver com a sòl urbanitzable residencial, i va ser desenvolupat mitjançant un pla parcial i un programa d'actuació integrada en 2004, i pels projectes d'urbanització corresponents, executats entre 2007-2010. Actualment, les obres d'urbanització estan executades íntegrament i l'edificació prevista consolidada en un 36 % aproximadament.  
  
- Respecte a la zona verda El Pla, el PGOU-1982 classificava els terrenys com a sòl urbanitzable residencial en l'àrea B-4, i en el PGOU-2003 es van classificar com a espais lliures de la xarxa primària, per la qual cosa van ser adquirits per l'Ajuntament i destinats a un ús esportiu amb caràcter transitori.  
3.4. Objecte. Segons s'indica «la modificació proposada tracta de restablir l'ordenació estructural i detallada del sector SU 2 Beniver ajustada a les condicions reals de la urbanització i l'edificació actual d'aquest, desenvolupades lícitament durant els anys de vigència del PGOU-2003, a més de recuperar l'ús dotacional com a zona verda per a la parcel·la municipal que ja tenia aquesta qualificació.»  
La modificació té per objecte:  
- Classificar el sector Beniver com a sòl urbà; aquest sòl en el PGOU-2003 es classificava, íntegrament, com a urbanitzable residencial, i en el PGOU-1982 com a sòl urbanitzable i no urbanitzable comú.  
  
- Classificar la zona verda El Pla com a sòl dotacional de la xarxa primària, i recuperar així la classificació del PGOU-2003, ja que el PGOU-1982 classificava l'àmbit com a sòl urbanitzable residencial.  
L'aprovació de la modificació permetrà normalitzar la situació de les construccions i els usos existents, tant per a les dotacions com per als edificis en ús, i autoritzarà la continuïtat de l'edificació en el sector, i possibilitarà completar la façana urbana inconclusa.  
3.2. Problemàtica i justificació. El problema fonamental que justifica la proposta de modificació que ara es tramita deriva de la incompatibilitat entre les condicions urbanes de dos àmbits del nucli urbà, desenvolupats i ocupats a l'empara del PGOU-2003, i les determinacions urbanístiques, actualment vigents en el municipi, per la reviviscència d'un instrument urbanístic de més de 35 anys d'antiguitat.  
  
En l'esborrany de la MP presentat s'indica que «la redacció d'un nou pla general es converteix en un procés excessivament lent, que no permet donar una resposta eficaç i ràpida a la situació, per la qual cosa tenint en compte la complexitat dels problemes que han de ser abordats en el conjunt del territori municipal, el període de temps previsible per a l'elaboració, la discussió i la tramitació del PGE i la necessitat de redacció posterior dels documents d'ordenació detallada, es considera procedent anticipar la resolució dels problemes en l'àmbit de la present modificació en un document separat.»  
  
També s'indica que l'ordenació reviscuda no es correspon amb els requeriments de la legislació urbanística vigent, ni amb el model territorial proposat per l'Ajuntament en l'instrument urbanístic en tramitació (PGE).  
3.2. Àmbit. La modificació compren dos àmbits urbans: sector SU-2 Beniver de 95.591 m² i la zona verda El Pla de 30.700 m², localitzats al sud i al nord de la N-332, respectivament.  
3.5. Alternatives. Es plantegen 3 alternatives:  
Alternativa 1: consistiria en el manteniment de la regulació vigent establida pel PGOU-1982 (alternativa 0).  
Alternativa 2: basada en la recuperació de les determinacions del PGOU-2003.  
Alternativa 3: amb aquesta denominació simplement s'enuncia la possibilitat de plantejar regulacions diferents de les contingudes en el PGOU-2003, quant a usos, tipologies edificatòries o de modificar l'aprofitament o les condicions d'edificació del sòl, fins i tot, no edificat.  
Se selecciona l'alternativa que permet una ordenació coherent de l'àmbit, ajustada a la realitat material i a les expectatives i els drets generats en el procés urbanístic anterior; en conseqüència es descarten les alternatives 1 i 3, per la conflictivitat respecte a l'actual nivell de desenvolupament del sector Beniver, i ús de la zona verda El Pla. Es tria l'alternativa 2 tenint en compte que «no produeix cap increment del sòl urbanitzat, incrementa les dotacions públiques i suposa una lleugera reducció de l'edificabilitat residencial i, en conseqüència, del nombre potencial d'habitants del municipi.»  
3.6. Efectes previsibles sobre el medi ambient. En l'apartat 3.4 del DIE es realitza diagnòstic de la situació del medi ambient i el territori, analitzant:  
- Recursos: hídrics i ús del sòl.  
- Riscos: erosió, lliscaments, despreniments, vulnerabilitat d'aqüífers, incendis forestals i risc d'inundació.  
- Espais naturals protegits: Xarxa Natura 2000, paisatges protegits i microreserves.  
- Biodiversitat.  
- Altres espais: sòl forestal, forests d'utilitat pública i vies pecuàries.  
Després de l'anàlisi dels components de l'estructura ambiental i territorial en els àmbits, es conclou que «l'àrea afectada per la modificació no presenta valors d'interés ambiental, ni riscos naturals o induïts, i tampoc afeccions a infraestructures o elements patrimonials […] es tracta d'una àrea amb un grau d'antropització molt acusat (sector urbanitzat i parcialment edificat i parcel·la dotacional municipal) en un entorn eminentment agrícola, amb nombroses parcel·les abandonades, en procés de naturalització. L'àmbit compta en l'actualitat amb la totalitat dels serveis urbanístics (electricitat, aigua potable, sanejament, xarxa viària, etc).  
Paisatgísticament, la modificació no suposarà un canvi significatiu respecte al paisatge circumdant, i atesa la continuïtat normativa en matèria urbanística, a priori, no tindrà una incidència significativa en el paisatge, i no s'alterarà el caràcter o la percepció de l'àmbit. […] la modificació urbanística respon a un model urbà i territorial compacte, estalviador de sòl, aigua i energia, sense afecció a masses forestals, i sense un previsible increment substancial d'emissions de gasos d'efecte d'hivernacle.»  
4. Consultes realitzades per part d'aquesta Direcció General, com a òrgan ambiental, i d'acord amb el que es disposa en l'article 51.1 de la LOTUP, la documentació presentada s'ha sotmés a consulta a les següents administracions perquè, si ho estimaven oportú, formularen suggeriments a aquest:  
  
Data de Consulta Data d'Informe Administració pública consultada  
  
14.05.2019  
 05.04.2019 Direcció Territorial de Política Territorial, Obres Públiques i Mobilitat. Servei Territorial d'Urbanisme d'Alacant. STU.  
 15.01.2020 Conselleria de Política Territorial, Obres Públiques i Mobilitat. DGPTP. PATRICOVA  
 19.01.2021 Conselleria de Política Territorial, Obres Públiques i Mobilitat. DGPTP. PAISATGE.  
 - Conselleria d'Agricultura, Desenvolupament Rural, Emergència Climàtica i Transició Ecològica. SDGMN Servei d'Ordenació i Gestió Forestal.  
15.12.2020 26.01.2021 Conselleria d'Agricultura, Desenvolupament Rural, Emergència Climàtica i Transició Ecològica. SDGMN Servei d'Ordenació i Gestió Forestal. VIES PECUÀRIES  
  
  
Els informes rebuts s'han publicat en la web http://www.agroambient.gva.es/va/web/evaluacion-ambiental/seguiment-d-expedients on es pot consultar el contingut íntegre d'aquests.  
5. Identificació i valoració de possibles efectes sobre el medi ambient  
D'acord amb el que estipula l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de la certitud de la determinació de l'existència d'efectes significatius sobre el medi ambient, amb la consulta prèvia a les administracions públiques afectades a les quals es refereixen els articles 48.d i 51.1 de la LOTUP.  
  
5.1. Patrimoni Natural:  
5.1.1 Espais naturals protegits. Una vegada consultada la cartografia del Sistema d'Informació Territorial, dels espais naturals protegits localitzats en el terme municipal, regulats per la Llei 11/1994, de 27 de desembre, d'espais naturals protegits de la Comunitat Valenciana, s'observa que cap d'aquests queda afectat per la modificació proposada.  
5.1.2 Biodiversitat, Xarxa Natura 2000. Segons la cartografia disponible en el Sistema d'Informació Territorial, dels espais de Xarxa Natura 2000 i micro-reserves localitzats en el terme municipal, s'observa que cap d'aquests es veu afectat per la modificació proposada.  
5.1.3 Sòl forestal i patrimoni arbori monumental. En les proximitats del sector Beniver, tant a l'est com a l'oest consten dues franges nord-sud de sòl forestal estratègic, sense afectar l'àmbit estricte del sector i distants més de 150 m. No existeix sòl forestal en les proximitats de la zona verda El Pla.  
En els àmbits de la modificació no s'identifiquen arbres monumentals i singulars, d'acord amb l'última modificació del Catàleg, aprovada per la Resolució de 15 de gener de 2020.  
5.1.4 Vies pecuàries. Segons la Llei 3/1995, les vies pecuàries són béns de domini públic de les comunitats autònomes.  
En sòl no urbanitzable, les vies pecuàries tindran la condició de sòl no urbanitzable d'especial protecció, amb l'amplària legal que figure en la classificació. En sòl urbà i urbanitzable les vies pecuàries tindran la consideració urbanística de xarxa primària i s'integraran com a passejos o alberedes amb la seua amplària legal. En el nucli urbà tindran l'amplària consolidada.  
En relació amb els usos i aprofitaments de les vies pecuàries caldrà ajustar-se al que es disposa en la Llei 3/2014, d'11 de juliol, de la Generalitat, de vies pecuàries de la Comunitat Valenciana.  
Una vegada consultada la cartografia temàtica de la Generalitat, s'observa que confrontants als dos àmbits afectats per la present modificació, discorren diverses vies pecuàries:  
- Carrerassa del Molí del Quisi d'ample legal 6 m, que discorre al llarg de 120 m pel vial perimetral oest del sector Beniver, ja executat amb un ample total de 12 m.  
- Carrerassa del Camí de València, d'ample legal 12 m, i Carrerassa del Camí de Teulada d'ample legal 6 m, totes dues confrontants a l'oest i nord, respectivament, de la zona verda El Pla. (Aquestes 2 últimes no esmentades en el DIE).  
El 26 de gener de 2021 el Servei Territorial de Medi Ambient d'Alacant informa en matèria de vies pecuàries que:  
1. Respecte a la Carrerassa del Camí Vell de València, no hi ha afecció al domini públic pecuari.  
2. Respecte a la Carrerassa del Camí de Teulada, el límit de la zona verda haurà de respectar una distància de 3 m des de l'eix del camí; si no es respecten les fites assenyalades, la zona verda és compatible, sempre que la superfície d'afecció a la via pecuària quede lliure d'instal·lacions que alteren físicament l'hipotètic trànsit ramader o els altres usos legals de les vies pecuàries.  
3. Respecte a la Carrerassa del Molí de Quisi, l'informe preveu dues opcions:  
- Deixar fora del sector la carrerassa, i ajustar-ne el límit sud-est a una línia paral·lela a 3 m de distància de l'eix del camí de Serrallonga, que determina la carrerassa.  
- Modificar la destinació del vial, que passant a l'ús passeig/albereda, d'acord amb l'article 21.2 de la Llei 3/2014 de vies pecuàries, la qual cosa no possibilitaria el trànsit generalitzat de vehicles de motor.  
5.2. Paisatge. De conformitat amb el que s'estableix en l'art. 6 de la LOTUP, el paisatge s'integrarà en totes les polítiques sectorials que incidisquen en aquest i, en concret, en la planificació territorial i urbanística, i actuarà com a criteri condicionant en la implantació d'usos, activitats i infraestructures, la gestió i conservació d'espais naturals i la conservació i posada en valor d'espais culturals.  
El Servei d'Infraestructura Verda i Paisatge, en data 19 de gener de 2021, informa:  
1. Respecte a la infraestructura verda:  
- La tramitació de la modificació ha d'ajustar-se a les determinacions de la LOTUP, i en aplicació de l'article 4.4 s'haurà de definir i caracteritzar la infraestructura verda amb caràcter previ a l'ordenació d'usos i activitats en el territori.  
- S'informa que Benissa es troba inclosa en el Pla d'acció territorial de les comarques centrals, i que es consideraran les seues propostes en matèria d'infraestructura verda (s'indica en l'informe l'adreça web on poden consultar-se l'esborrany i el DIE d'aquest PAT).  
- S'informa que el municipi forma part del Paisatge de rellevància regional: PRR27 - Penyal d'Ifac i terrasses litorals de Benissa i Teulada; s'informa que actualment està en fase de redacció el document Objectius de qualitat i instruccions tècniques per a l'ordenació i gestió dels paisatges de rellevància regional de la Comunitat Valenciana (s'indica en l'informe l'adreça web on es pot consultar l'esborrany d'aquest document).  
Respecte a la modificació s'informa que «a escala municipal i urbana, s'ha de garantir la continuïtat de la infraestructura verda definida a escala municipal, i estendre-la als sòls urbans, i incloure-hi les zones verdes i espais lliures de rellevància, així com els itineraris que en permeten la connexió, d'acord amb l'article 4.2 i 5.2n) LOTUP, i a la Directriu 78.1.n) de l'ETCV.»  
2. Respecte al paisatge:  
- L'actuació tindrà incidència en el paisatge, per la qual cosa la modificació haurà de contindre un estudi d'integració paisatgística, amb el contingut indicat en l'annex II de la LOTUP, adaptat a l'escala i al paisatge singular on se situa.  
- S'haurà de vetlar perquè l'ampliació del nucli urbà «es produïsca de manera harmònica i coherent amb les trames heretades del paisatge, atesa la fragilitat visual de l'àmbit afectat, definint adequadament les vores urbanes i la transició entre usos».  
- «Les normes d'integració paisatgística hauran de regular criteris per a respectar la vegetació existent, o proposar-ne de nova, fins i tot, en sòls privatius. Així mateix, s'haurà de controlar la definició d'una façana urbana adequada, i incloure-hi la regulació de la materialitat dels murs de contenció ja executats, que han d'harmonitzar amb la de les terrasses del paisatge circumdant.»  
5.3. Risc d'inundació (PATRICOVA). El 15 de gener de 2020, el Servei d'Ordenació del Territori informa que la modificació del PGOU de Benissa no es troba afectada per risc d'inundació i és compatible amb les determinacions normatives del Pla d'acció territorial de caràcter sectorial sobre la prevenció del risc d'inundació a la Comunitat Valenciana.  
  
5.4. Urbanisme. El Servei Territorial d'Urbanisme d'Alacant el 5 d'abril de 2019 informa que «des del punt de vista de les competències d'aquest Servei Territorial, es considera que la proposta no incompleix la normativa aplicable, si bé resulta convenient, en nom de la col·laboració interadministrativa, significar a l'Ajuntament les qüestions següents perquè les tinga en consideració:  
1. La proposta que es tramite haurà de distingir les ordenacions estructural i detallada, atés que l'òrgan competent per a l'aprovació definitiva és diferent, encara que podran tramitar-se simultàniament d'acord amb les consideracions de l'article 58 de la LOTUP.  
2. La proposta que es tramite haurà d'estar referenciada als conceptes definits en el Pla general vigent, i ser coherent amb aquest.»  
5.9. Anàlisi i valoració. Aquest informe ambiental i territorial estratègic (IATE) es realitza a partir la informació continguda en el document inicial estratègic presentat, redactat el novembre de 2018, i en els informes sectorials emesos.  
Es proposa una modificació puntual del Pla general d'ordenació urbana de Benissa a fi d'abordar la problemàtica sobrevinguda en la gestió urbanística del sòl del nucli urbà, per la reviviscència del PGOU de 1982 després de l'anul·lació del PGOU de 2003, després d'haver estat 10 anys en vigor.  
La modificació comprén dos àmbits concrets del nucli urbà:  
Alternativa plantejada en el document inicial estratègic. L'alternativa 2 seleccionada recull les determinacions del planejament, que en desplegament del PGOU-2003, van ser aprovades l'any 2004:  
• Respecte al sector SU 2 Beniver, es recuperen els continguts de l'ordenació aprovats amb anterioritat a la nul·litat del PGOU-2003:  
- Pla general aprovat definitivament per la CTU el 14 d'abril de 2003.  
- Pla parcial residencial del sector Beniver i el Programa d'actuació integrada de la unitat d'execució única del sector, aprovats pel Ple el 14 de desembre de 2004.  
- Projectes d'urbanització i reparcel·lació de la unitat d'execució, aprovats per l'Ajuntament el 5 d'abril de 2006.  
- Paràmetres urbanístics del sector:  
Paràmetres urbanístics del sector Beniver  
Classificació Sòl urbà  
Ús dominant Residencial  
Superfície - Edificabilitat 95.591 m²s - 33.456,85 m²t  
Coeficient d'edificabilitat 0,35 m²t/m²s  
Densitat 25 hab./Ha  
Nombre d'habitatges 239  
  
  
- La modificació proposa la classificació del sector com a sòl urbà atés el fet de trobar-se completament urbanitzat, d'acord amb les prescripcions de la legislació urbanística, el planejament i els instruments de gestió i urbanització precedents. La zonificació i les condicions d'edificació dels terrenys són les mateixes establides en el Pla parcial del sector, per la qual cosa la modificació reprodueix íntegrament el contingut, tant en els plans d'ordenació com en les normes urbanístiques, que s'inclouen com a annex a les ordenances del PGOU de 1982 ara vigent.  
  
• Respecte a la zona verda del pla, els terrenys, amb una superfície de 30.700 m² s'inclouen com a xarxa primària d'espais lliures, tal com va establir el PGOU-2003, a causa del seu caràcter rellevant per a l'estructura urbana. Es qualifiquen de jardí públic (PVJ) perquè no compleixen les condicions dimensionals dels parcs públics. Els terrenys ja són de propietat municipal per la qual cosa la cessió d'aquests no es vincula als sectors de sòl urbanitzable.  
Valoració ambiental de la proposta. Després d'analitzada l'alternativa triada atenent la documentació presentada, els informes emesos i les afeccions presents en la zona:  
1r. S'observa que el contingut de la proposta es limita a restaurar les condicions i els paràmetres urbanístics que, d'acord amb la legislació i planejament vigents, es van adoptar en el desenvolupament de dos sectors de sòl urbanitzable i dotacional integrats en la trama urbana del nucli de Benissa. El sector Beniver, actualment segons la documentació presentada, compta amb la totalitat dels serveis urbanístics implantats.  
  
2n. Respecte al consum de recursos, l'adopció de la modificació no suposa el segellament de nou sòl, ni augment de població, ni nou increment del consum de recursos hídrics, ni l'alteració del model urbà implantat en el municipi, que va ser sotmés a avaluació ambiental en la tramitació del PGOU de 2003.  
3r. Els àmbits objecte de la modificació no afecten espais naturals protegits ni altres figures de protecció: espècies protegides, hàbitats d'interés, paisatges protegits, arbratge monumental o terreny forestal estratègic; únicament són confrontants amb vies pecuàries, i només en la boga nord de la zona verda, que no presenta tractament de vora de parcel·la, podria presentar-se algun conflicte amb l'àmbit d'afecció de la via pecuària, per la qual cosa resultaria necessari comptar amb informe de l'administració competent en matèria de vies pecuàries en el moment d'escometre les obres d'urbanització pertinents.  
4t. Els àmbits objecte de la modificació no estan afectats per risc d'inundació, i la proposta és compatible amb les determinacions del Pla d'acció territorial de caràcter sectorial sobre prevenció del risc d'inundació a la Comunitat Valenciana (PATRICOVA).  
En cap dels dos àmbits afectats per aquesta modificació es detecten afeccions ambientals negatives significatives, més enllà de la transformació pròpia que comporta tot procés d'urbanització; procés que, en la implantació d'usos, adoptarà els criteris d'intervenció en el paisatge derivats de l'estudi d'integració paisatgística que s'ha de realitzar.  
  
6. Consideracions Jurídiques  
L'avaluació ambiental estratègica és l'instrument de prevenció, establit en la Directiva 2001/42/CE del Parlament Europeu i del Consell de 27 de juny, per a la integració dels aspectes ambientals en la presa de decisions de plans i programes públics. Aquesta directiva s'incorpora al dret intern espanyol mitjançant la Llei 21/2013, de 9 de desembre, d'avaluació ambiental, i al dret autonòmic mitjançant la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP).  
El Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, estableix en l'article 22 que els instruments d'ordenació territorial i urbanística estan sotmesos a avaluació ambiental de conformitat amb el que es disposa en la legislació d'avaluació ambiental.  
7. Proposta d'acord  
D'acord amb el que s'estipula en l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat.  
Segons estableix l'article 51.2.b de la LOTUP, d'acord amb els criteris de l'annex VIII d'aquesta llei, la modificació puntual del Pla general d'ordenació urbana de Benissa no té incidència significativa en el model territorial d'aquest municipi, ja que no proposa introduir alteracions respecte al model aprovat i vigent, que durant més de 10 anys ha dirigit el desenvolupament urbanístic del municipi, per la qual cosa no produeix un nou increment significatiu en el consum de recursos. No suposa afecció sobre elements del patrimoni natural ni sobre el patrimoni cultural, i no es troba cap dels dos àmbits de la modificació afectat per risc d'inundabilitat; i millora les condicions de gestió urbanística municipal.  
Per la qual cosa, tenint en consideració els informes emesos i l'avaluació realitzada, es pot concloure que el procediment d'avaluació ambiental simplificada és suficient per a determinar que la proposta de modificació puntual del PGOU de Benissa no presentarà en els termes d'aquesta resolució efectes significatius negatius sobre el medi ambient.  
  
D'acord amb el que s'ha exposat, es resol:  
Emetre un informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual del PGOU de Benissa, d'acord amb els criteris de l'annex VIII de la LOTUP, per no tindre efectes significatius sobre el medi ambient, i correspon continuar la tramitació de la modificació segons la normativa sectorial, sempre que prèviament a l'aprovació definitiva es complisquen les determinacions següents:  
  
1. D'acord amb l'informe del Servei d'Infraestructura Verda i Paisatge de 19 de gener de 2021, s'haurà d'elaborar un estudi d'integració paisatgística, sobre el qual haurà d'emetre informe aquest servei, i incorporar, si és el cas, les determinacions que en s'hi establisquen a la documentació amb eficàcia normativa de la modificació, així com les restants mesures amb incidència sobre la qualitat del paisatge.  
2. Hauran d'incorporar en la modificació les determinacions de l'informe en matèria de vies pecuàries de data 26 de gener de 2021.  
Segons estableix l'article 51.7 de la LOTUP, l'informe ambiental i territorial estratègic perdrà la vigència i cessarà de produir els efectes que li són propis, si una vegada publicat en el Diari Oficial de la Generalitat Valenciana, no s'haguera aprovat la modificació puntual del Pla general d'ordenació urbana - sector residencial Beniver de Benissa en el termini màxim de quatre anys des de la publicació. En aquest cas, el promotor haurà d'iniciar novament el procediment d'avaluació ambiental i territorial estratègica d'aquesta.  
  
  
  
  
Annex  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es refereix l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana, de conformitat amb el que es disposa en l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat a l'efecte d'avaluació ambiental estratègica (plans i programes).  
A la vista de tot el que s'ha exposat abans, la Comissió d'Avaluació Ambiental acorda: emetre un informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual del PGOU-82 sector residencial Beniver de Benissa, per considerar que no té efectes significatius en el medi ambient, amb el compliment de les determinacions que s'inclouen en l'informe esmentat.  
Notificar als interessats que contra aquesta resolució, per no ser un acte definitiu en via administrativa, no és possible recórrer; la qual cosa no és inconvenient perquè puguen utilitzar-se els mitjans de defensa que en el seu dret estimen pertinents.  
El que us notifique perquè en prengueu coneixement i als efectes escaients.  
El que se certifica amb anterioritat a l'aprovació de l'acta corresponent i a reserva dels termes precisos que se'n deriven, segons ho autoritza l'article 18.2 de la Llei 40/2015, d'1 d'octubre, de règim jurídic del sector públic.  
  
València, 2 de febrer de 2021.- El secretari de la Comissió d'Avaluació Ambiental: José del Valle Arocas.»  
  
València, 11 de setembre de 2023.- El director general d'Urbanisme, Paisatge i Avaluació Ambiental: Miguel Angel Ivorra Devesa.